John Carew
Store norske leksikon,Sport og spill,Ballsport,Fotball,Norsk fotball
John Alieu Carew er en tidligere norsk fotballspiller, spiss, etter fotballkarrieren blant annet forretningsmann og skuespiller.
Fakta A-landskamper: 91 (1998–2011), kaptein i fem kamper. Mål: 24. Vålerenga (1997–99)  Rosenborg (1999–2000)  Valencia (2000–04)  Roma (lån 2003–04)  Beşiktaş (2004–05)  Lyon (2005–07)  Aston Villa (2007–11)  Stoke (lån 2011)  West Ham (2011–12) Ungdomsklubb: Lørenskog. Spillestil John Carew var en høyreist spiss, rask, god på hodet og med ballen i beina. Han har spilt i flere norske og i en rekke utenlandske klubber. Som avslutter har han vært noe uberegnelig, men har så å si alltid gjort det godt den første tiden i en ny klubb. Med landslaget deltok han i EM 2000. Hans prestasjoner både på klubb- og landslag har variert fra det helt strålende til det ordinære. Meritter i klubbfotball John Carew spilte Mesterligafinalen for Valencia mot Bayern München i 2001, der det sto 1–1 etter full tid, men Bayern München vant 5–4 på straffer. Han ble spansk seriemester med Valencia i 2002, fransk seriemester med Lyon i 2006 og norsk cupmester (Norgesmester) med Vålerenga i 1997 og Rosenborg i 1999. Meritter med landslaget Carew var på det norske landslaget under EM i 2000, der han var innbytter i de to første kampene og spilte fra start i den siste. Personlige meritter Carew vant Kniksenprisen i 2005, 2007 og 2008 og ble på Idrettsgallaen tildelt prisen som Årets lagspiller i 2007. Med sine 91 landskamper er han nummer fem på norgesstatistikken over antall landskamper. Karriere som skuespiller John Carew debuterte som filmskuespiller i den kanadiske filmen Dead of Winter i 2014 og har markert seg i en sentral rolle som stjernespilleren Michael Ellingsen i to sesonger av fotballdramaserien Heimebane (NRK 2018–2019). Les mer i Store norske leksikon fotball norsk fotball